Saksan liittotasavallan aloite neuvoston direktiivin antamiseksi avunannosta kauttakulkutilanteissa lentoteitse tapahtuvien palauttamistoimenpiteiden yhteydessä



Virallinen lehti nro C 004 , 09/01/2003 s. 0004 - 0008



Saksan liittotasavallan aloite neuvoston direktiivin antamiseksi avunannosta kauttakulkutilanteissa lentoteitse tapahtuvien palauttamistoimenpiteiden yhteydessä (2003/C 4/04) EUROOPAN UNIONIN NEUVOSTO, joka ottaa huomioon Euroopan yhteisön perustamissopimuksen ja erityisesti sen 63 artiklan 3 kohdan b alakohdan, ottaa huomioon Saksan liittotasavallan aloitteen, ottaa huomioon Euroopan parlamentin lausunnon, sekä katsoo seuraavaa: (1) Neuvosto antoi 22 päivänä joulukuuta 1995 suosituksen neuvottelusta ja yhteistyöstä karkotustoimenpiteiden täytäntöönpanossa(1), ja Schengenin toimeenpaneva komitea teki 21 päivänä huhtikuuta 1998 päätöksen sopimuspuolten välisestä yhteistyöstä kolmansien maiden kansalaisten lentoteitse tapahtuvan palauttamisen osalta. (2) Keskinäisessä avunannossa palauttamistilanteessa otetaan huomioon yhteinen tavoite maastalähtövelvollisten kolmansien maiden kansalaisten luvattoman oleskelun lopettamisesta. Kaikkia jäsenvaltioita sitova menettely vaikuttaa sen lisäksi oikeusvarmuuteen ja menettelyjen yhdenmukaistamiseen. (3) Lentoteitse palauttamisella on kolmansien maiden kansalaisten oleskelun päättämisessä yhä enemmän merkitystä. Vaikka jäsenvaltiot pyrkivät käyttämään ensisijaisesti suoria lentoyhteyksiä, voi joskus taloudellisten syiden tai suorien lentojen tarjonnan riittämättömyyden takia olla tarpeen käyttää toisten jäsenvaltioiden lentokenttien kautta kulkevia lentoyhteyksiä. (4) Jäsenvaltioiden suvereeneihin oikeuksiin ei puututa, varsinkaan mitä tulee suorien pakkokeinojen käyttämiseen niskoitteleviin palautettaviin. (5) Tämä direktiivi ei vaikuta rikoksista ja eräistä muista teoista ilma-aluksissa 14 päivänä syyskuuta 1963 tehtyyn yleissopimukseen (Tokion yleissopimus), varsinkaan vastuullisen lentäjän ilma-alusta koskevan vallan ja vastuukysymyksien osalta. (6) Tiedotettaessa lentoyhtiöille saattajan kanssa tai ilman saattajaa tapahtuvasta palauttamistoimenpiteiden toteuttamisesta otetaan huomioon 7 päivänä joulukuuta 1944 tehdyn Kansainvälisen siviili-ilmailun yleissopimuksen (ICAO-yleissopimus) liite 9. (7) Jäsenvaltiot kunnioittavat ihmisoikeuksia ja perusvapauksia tätä direktiiviä toteuttaessaan. (8) Euroopan unionista tehtyyn sopimukseen ja Euroopan yhteisön perustamissopimukseen liitetyn Tanskan asemaa koskevan pöytäkirjan 1 ja 2 artiklan mukaisesti Tanska ei osallistu tämän direktiivin antamiseen, eikä se siten sido Tanskaa, eikä sitä sovelleta Tanskaan. Ottaen huomioon, että tämän direktiivin tarkoituksena on kehittää Schengenin säännöstöä Euroopan yhteisön perustamissopimuksen IV osaston määräysten nojalla, Tanska päättää edellä mainitun pöytäkirjan 5 artiklan mukaisesti kuuden kuukauden kuluessa siitä, kun neuvosto on antanut tämän direktiivin, saattaako se sen osaksi kansallista lainsäädäntöään. (9) Islannin tasavallan ja Norjan kuningaskunnan osalta tämä direktiivi koskee Euroopan unionin neuvoston ja näiden kahden valtion välillä 18 päivänä toukokuuta 1999 tehdyssä sopimuksessa tarkoitettua Schengenin säännöstön kehittämistä. Sopimuksessa määrättyjen menettelyjen päätyttyä tähän direktiiviin perustuvia oikeuksia ja velvoitteita sovelletaan myös näihin kahteen valtioon sekä niiden ja sellaisten Euroopan yhteisön jäsenvaltioiden, joille tämä direktiivi on osoitettu, välisiin suhteisiin, ON ANTANUT TÄMÄN DIREKTIIVIN: 1 artikla 1. Tämä direktiivi koskee toimenpiteitä, joilla toimivaltaiset viranomaiset tukevat palautuksia saattajan kanssa ja ilman saattajaa Euroopan unionin kauttakulkulentokentillä. 2. Tapauksissa, joissa palautus epäonnistuu kauttakulkuvaltiossa tai määrävaltiossa, pyynnön vastaanottaneiden jäsenvaltioiden on tuettava myös kolmannen maan kansalaisen palauttamista pyynnön esittäneeseen jäsenvaltioon tämän direktiivin puitteissa. 2 artikla Tässä direktiivissä tarkoitetaan a) kolmannen maan kansalaisella henkilöä, joka ei ole Euroopan unionin jäsenvaltion, Islannin tasavallan eikä Norjan kuningaskunnan kansalainen; b) saattajalla pyynnön esittäneen jäsenvaltion henkilöä, jolle on annettu tehtäväksi kolmannen maan kansalaisen saattaminen, mukaan lukien terveydenhuollosta vastaavat henkilöt sekä tulkit; c) kauttakululla kolmannen maan kansalaisen ja tarvittaessa saattajien lentoteitse tapahtuvan palauttamisen edellyttämää oleskelua pyynnön vastaanottaneen jäsenvaltion lentokentän alueella; d) pyynnön esittäneellä jäsenvaltiolla jäsenvaltiota, joka panee täytäntöön kolmannen maan kansalaista koskevan palauttamispäätöksen ja joka pyytää kauttakulkua toisen jäsenvaltion lentokentän kautta; e) pyynnön vastaanottaneella jäsenvaltiolla jäsenvaltiota, jonka lentokentän kautta kauttakulun on määrä tapahtua. 3 artikla 1. Pyynnön vastaanottaneen jäsenvaltion on tuettava palautettavien kolmannen maan kansalaisten kauttakulkua tämän direktiivin mukaisesti. 2. Pyynnön esittävän jäsenvaltion on ensin tutkittava, onko palauttaminen määrävaltioon mahdollista suoraa lentoyhteyttä käyttäen. Kauttakulkua ei periaatteessa pidä pyytää, jos palauttamistoimenpiteen toteuttaminen edellyttää lentokentän vaihtoa jonkin jäsenvaltion alueella. 3. Kauttakulkua ei pyydetä tai se voidaan evätä, jos kolmannen maan kansalaista uhkaa määrävaltiossa tai jossakin toisessa kauttakulkuvaltiossa epäinhimillinen tai nöyryyttävä kohtelu, kidutus tai kuolemanrangaistus taikka jos hänen rotunsa, uskontonsa, kansallisuutensa, kuulumisensa johonkin tiettyyn sosiaaliseen ryhmään tai hänen poliittinen vakaumuksensa vaarantaa hänen henkensä tai vapautensa. 4. Kauttakulku voidaan lisäksi evätä, jos a) kolmannen maan kansalainen olisi saatettava rikosoikeudelliseen käsittelyyn pyynnön vastaanottaneessa jäsenvaltiossa; b) kauttakulku muiden valtioiden läpi tai takaisinotto määrävaltioon ei ole varma; tai c) pyydetty tuki ei poikkeustapauksessa ole organisatorista syistä mahdollinen tiettynä ajankohtana. 5. 4 kohdan c alakohdassa tarkoitetussa tapauksessa pyynnön vastaanottaneen jäsenvaltion on ilmoitettava pyynnön esittäneelle jäsenvaltiolle viipymättä ajankohta, jolloin kauttakulun tukeminen on mahdollista, sikäli kuin muut edellytykset täyttyvät. 6. Pyynnön vastaanottanut jäsenvaltio voi peruuttaa jo myönnetyt kauttakulkuluvat, jos myöhemmin tulee tietoon 3 ja 4 kohdassa tarkoitettuja seikkoja, joiden vuoksi kauttakulun epääminen on perusteltua. 7. Pyynnön vastaanottaneen jäsenvaltion on välittömästi ilmoitettava pyynnön esittäneelle jäsenvaltiolle, jos kauttakulkulupa evätään tai peruutetaan 3, 4 tai 6 kohdan mukaisesti tai jos kauttakulku ei jostain muusta syystä ole mahdollinen, ja esitettävä perusteet. 4 artikla 1. Pyynnön esittänyt jäsenvaltio sitoutuu ottamaan kolmannen maan kansalaisen välittömästi takaisin, jos a) kauttakulkulupa on 3 artiklan 3, 4 tai 6 kohdan nojalla evätty tai peruutettu; b) jos kolmannen maan kansalainen on kauttakulun aikana laittomasti saapunut pyynnön vastaanottaneeseen valtioon; c) kolmannen maan kansalaisen palauttaminen johonkin toiseen kauttakulkuvaltioon tai määrävaltioon on epäonnistunut; tai d) kauttakulku ei muusta syystä ole mahdollinen. 2. Pyynnön vastaanottaneen jäsenvaltion on varmistettava 1 kohdassa tarkoitetuissa tapauksissa kolmannen maan kansalaisen takaisinluovuttaminen pyynnön esittäneelle jäsenvaltiolle. Pyynnön esittänyt jäsenvaltio vastaa kolmannen maan kansalaisen paluumatkan kustannuksista. 5 artikla 1. Pyynnön vastaanottaneen jäsenvaltion on toteutettava kaikki tukitoimet, jotka ovat tarpeen lentokoneen laskeutumisesta ja lentokoneen ovien avaamisesta kolmannen maan kansalaisen maastalähdön varmistamiseen. Kysymykseen tulevat erityisesti seuraavat tukitoimet: a) kolmannen maan kansalaisen ja saattajien hakeminen lentokoneelta sekä heidän saattamisensa kauttakulkulentokentän alueella erityisesti jatkolennolle; b) kolmannen maan kansalaisen vieminen turvasäilötilaan ja majoittaminen siellä yleiseen turvallisuuteen tai järjestykseen liittyvistä syistä; c) lainmukainen voimankäyttö kolmannen maan kansalaisen vastarinnan estämiseksi tai lopettamiseksi; d) kolmannen maan kansalaisen ja tarvittaessa saattajien lääkärinhoidosta huolehtiminen; e) kolmannen maan kansalaisen ja tarvittaessa saattajien ylläpidosta huolehtiminen; f) matkustusasiakirjojen vastaanottaminen, säilyttäminen ja edelleenvälittäminen, erityisesti jos palautettava matkustaa ilman saattajaa; ja g) ilmoitus pyynnön esittäneelle jäsenvaltiolle paikasta ja ajankohdasta, jossa ja jolloin ilman saattajaa matkustanut kolmannen maan kansalainen poistui Euroopan unionin alueelta. 2. 1 kohdan mukaisten tukitoimien laadusta ja laajuudesta päättävät pyynnön vastaanottaneen jäsenvaltion toimivaltaiset viranomaiset, joilla on vastuu toteutetuista toimenpiteistä. 3. Saattajilla ei ole pyynnön vastaanottaneen jäsenvaltion alueella julkista toimivaltaa. Tämä ei vaikuta pyynnön vastaanottaneen jäsenvaltion oikeusjärjestelmän mukaisiin yleisiin oikeuksiin ryhtyä hätävarjelu- ja hätäaputoimenpiteisiin. Saattajat eivät kanna kauttakulun aikana asetta ja esittävät pyynnön vastaanottaneen jäsenvaltion vaatimuksesta virkapassinsa. 4. Pyynnön esittänyt jäsenvaltio vastaa 1 kohdan d ja e alakohdan mukaisten toimenpiteiden kustannuksista. Pyynnön vastaanottanut jäsenvaltio vastaa muista kustannuksista. 6 artikla 1. Pyynnön esittäneen jäsenvaltion on esitettävä kauttakulkua saattajin tai saattajatta ja siihen liittyviä, 5 artiklan 1 kohdassa tarkoitettuja tukitoimia koskeva pyyntö kirjallisesti. Pyyntö on toimitettava pyynnön vastaanottaneelle jäsenvaltiolle mahdollisimman varhain, kuitenkin vähintään kaksi työpäivää ennen kauttakulkua. 2. 1 kohdassa tarkoitettu määräaika voi ilman saattajaa tapahtuvien palautusten osalta, jotka eivät edellytä 5 artiklan 1 kohdan mukaisia tukitoimia, ja asianmukaisesti perustelluissa erityisen kiireellisissä tapauksissa olla lyhyempi. 3. Pyynnön vastaanottaneen jäsenvaltion on ilmoitettava pyynnön esittäneelle jäsenvaltiolle välittömästi päätöksensä. Kauttakulkua ei saa aloittaa ilman pyynnön vastaanottaneen jäsenvaltion suostumusta. 4. Kukin jäsenvaltio nimeää 1 kohdan mukaisen pyynnön vastaanottavan keskusviranomaisen. 5. Pyynnön vastaanottaneelle jäsenvaltiolle on annettava 1 kohdassa tarkoitetun kauttakulkupyynnön käsittelyä varten liitteenä olevassa, kauttakulun pyytämistä ja myöntämistä varten laaditussa lomakkeessa luetellut tiedot. 6. Ilman saattajaa tapahtuvissa palautuksissa pyynnön esittäneen jäsenvaltion on ilmoitettava pyynnön vastaanottaneelle jäsenvaltiolle liitteenä olevassa lomakkeessa luetellut henkilötiedot, tiedot matkustusasiakirjasta ja kolmannen maan kansalaisen lentotiedot. Jos pyynnön vastaanottaneen jäsenvaltion on toteutettava 5 artiklan 1 kohdan mukaisia tukitoimia, pyynnön esittäneen jäsenvaltion on ilmoitettava myös kolmannen maan kansalaisen matkustajaluettelon mukainen istumapaikka. 7. Jos kauttakulkulupa on myönnetty, viisumia ei tarvita. 8. Jäsenvaltioiden keskusviranomaiset antavat toisilleen niiden lentokenttien rajavalvontapisteissä olevien yhteyshenkilöiden yhteystiedot, jotka ovat puhelimitse tavoitettavissa koko kauttakulun ajan. 7 artikla Tämä direktiivi ei vaikuta pakolaisten oikeusasemaa koskevasta 28 päivänä heinäkuuta 1951 Genevessä tehdystä yleissopimuksesta, sellaisena kuin se on muutettuna 31 päivänä tammikuuta 1967 New Yorkissa tehdyllä pöytäkirjalla, Euroopan yhteisöjen jäsenvaltioon jätetyn turvapaikkahakemuksen käsittelystä vastuussa olevan valtion ratkaisemisesta tehdystä yleissopimuksesta eikä rikoksen johdosta tapahtuvaa luovuttamista koskevista kansainvälisistä yleissopimuksista johtuviin velvoitteisiin. 8 artikla 1. Jäsenvaltioiden on saatettava voimaan tämän direktiivin noudattamisen edellyttämät lain tai asetuksen säännökset tai hallinnolliset määräykset ... päivään ... kuuta ... mennessä. Niiden on ilmoitettava tästä komissiolle viipymättä. Näissä jäsenvaltioiden antamissa säädöksissä on viitattava tähän direktiiviin tai niihin on liitettävä tällainen viittaus, kun ne virallisesti julkaistaan. Jäsenvaltioiden on säädettävä siitä, miten viittaukset tehdään. 2. Jäsenvaltioiden on toimitettava tässä direktiivissä tarkoitetuista kysymyksistä antamansa keskeiset kansalliset säännökset kirjallisina komissiolle. 9 artikla Tämä direktiivi tulee voimaan kolmantenakymmenentenä päivänä sen jälkeen, kun se on julkaistu Euroopan yhteisöjen virallisessa lehdessä. 10 artikla Tämä direktiivi on osoitettu kaikille jäsenvaltioille Euroopan yhteisön perustamissopimuksen mukaisesti. Tehty ... Neuvoston puolesta Puheenjohtaja ... (1) EYVL C 5, 10.1.1996, s. 3. LIITE >PIC FILE= "C_2003004FI.000702.TIF"> >PIC FILE= "C_2003004FI.000801.TIF">